*Tre krukker*, kunstverk i granitt ved Telenorsenteret i Trondheim.  
 Stormoen (2000)
**Geir Stormoen** (født 6. juli 1942 i Elverum) er en norsk billedhugger, bosatt i Brumunddal.

Han er utdannet ved Statens håndverks- og kunstindustriskole (SHKS) (1963–1966); Grafisk avdeling ved Kunsthåndværkerskolen i København (1966–1967) og Statens kunstakademi (1967–69). Hans hovedlærere ved akademiet var malerne Aage Storstein og Alf-Jørgen Aas. Etter fullført akademistudium, gikk Stormoen et år på møbel- og innredningsarkitekturstudiet ved SHKS (1969–1970). I 1977–1978 hadde han et studieopphold ved Kunstakademiet i Warszawa.

Stormoen debuterte som maler allerede mens han var student, med deltagelse på Høstutstillingen i 1968. VGs anmelder omtalte hans kunst som «geometrisk–abstrakt». Året etter deltok han på Høstutstillingen med skulptur. I 1970, like etter fullført studium ved SHKS, ble han tatt ut til Den tredje nordiske ungdomsbiennalen i Oslo. Samme år stilte han ut på Liljevalchs konsthall i Stockholm. Gjennom årene har han deltatt på mange utstillinger, mest med skulptur, som er blitt hans primære kunstneriske uttrykksform. Han arbeidet tidligere oftest med skulpturer i ulike steinmaterialer, som granitt og syenitt. Han arbeider nå mest med metallskulpturer.

> Stormoens skulpturer har et forenklet uttrykk [...] Samtidig anes et ekko av organiske formdannelser, med referanser til naturens strukturelle verden.
> 
> 
> kurator Daniel Østvold i katalogen for utstillingen Ellipse i Sølvberget galleri, Stavanger, 23.01.–21.03.2010
> 
> 

Han har vunnet både åpne og lukkete konkurranser og hatt mange offentlige utsmykningsoppgaver, fra han i 1974 laget et betongrelieff på en av bygningene ved Norges tekniske høgskole i Trondheim. Han har blant annet utsmykket Bryggetorget på Aker Brygge med skulptur og fonteneanlegg (åpen konkurranse, 1989). Han har også utformet et betongrelieff på Oslo lufthavn, Gardermoen. Dette var opprinnelig utført for Oslo lufthavn, Fornebu, etter en lukket konkurranse i 1994, men ble senere flyttet til Gardermoen. Etter en lukket konkurranse i 1988, fikk han, i samarbeid med tekstilkunstneren Carin Wessel, oppdraget med å utsmykke vestibylen og plenumssalen i regjeringens pressesenter i bygningen R4 i Regjeringskvartalet. Disse utsmykningene ble ikke skadet i bombeangrepet på regjeringskvartalet 22. juli 2011.

I perioden 1970–1986 var Stormoen førsteamanuensis ved Institutt for form og farge, Arkitektavdelingen, NTH; og i 1987–991 professor II ved Institutt for farge, SHKS.

Han har vært kunstnerisk konsulent i flere sammenhenger, blant annet i forbindelse med utsmykking av statens bygninger i Tromsø, og har sittet som styremedlem i Norsk Billedhoggerforening.

Referanser
----------

1. ↑   Norsk kunstnerleksikon, Norsk kunstnerleksikon ID Geir\_Stormoen, besøkt 9. oktober 2017[Hentet fra Wikidata]
2. ↑   KulturNav, KulturNav-ID fab11287-566e-4f19-ac9e-ca7c6e10c017, besøkt 9. oktober 2017[Hentet fra Wikidata]
3. ↑  Michelet, Johan Fredrik (1968) «Høstutstillingen 1968». *VG*, 26.09.1968, s. 12
4. ↑  Korsvold, Kaja (2011) «Mye av kunsten uskadet». *Aftenposten Morgen*, 23.09.2011, s. 8

Litteratur
----------

* Bjerke, Øyvind S. (2011) «Kunstnerne på Gløshaugen». I: *Arkitektur i hundre*, s. 67–88. Trondheim, Tapir. ISBN 978-82-519-2690-4
* *Ellipse*[*død lenke*], Gruppeutstilling i Sølvberget Galleri 23.01.–21.03.2010. (Utstillingskatalog)
* «Stormoen, Geir». I: *Norsk kunstnerleksikon*, bd. 3. Oslo, Universitetsforlaget.

Eksterne lenker
---------------

* Kunstnerforbundets informasjon om Stormoen, med eksempler på skulpturer[*død lenke*]
* Stormoens offisielle nettsted Besøkt 2012-04-15

|  |  |
| --- | --- |
| Oppslagsverk/autoritetsdata | Norsk kunstnerleksikon **·** Wikistrinda **·** KulturNav
 |